मेटा CEO की 1 दिन में 81.77 हजार करोड़ बढ़ी नेटवर्थ, ब्लूमबर्ग ​​​​​​इंडेक्स में 12वें नंबर पर पहुंचे
Mark Zuckerberg's Net Worth Surpasses $10 Billion After Meta's Strong Q1 Results मेटा के CEO मार्क जुकरबर्ग की नेटवर्थ गुरुवार 27 अप्रैल को 10 बिलियन डॉलर यानी करीब 81.77 हजार करोड़ रुपए से ज्यादा बढ़ गई है।
मेटा के CEO मार्क जुकरबर्ग की नेटवर्थ गुरुवार 27 अप्रैल को 10 बिलियन डॉलर यानी करीब 81.77 हजार करोड़ रुपए से ज्यादा बढ़ गई है। इस बढ़ोतरी के साथ जुकरबर्ग की टोटल नेटवर्थ 77.1 बिलियन डॉलर यानी करीब 6.30 लाख करोड़ रुपए से बढ़कर 87.3 बिलियन डॉलर यानी करीब 7.13 लाख करोड़ रुपए हो गई है।
दरअसल फेसबुक के पहली तिमाही (जनवरी-मार्च) के शानदार नतीजे आए हैं, जिसके बाद मेटा के शेयर में तेजी देखने को मिली है। इसी तेजी का असर जुकरबर्ग की नेटवर्थ में देखने को मिला है। बीते दिन मेटा का शेयर 13.93% की तेजी के साथ 238.56 डॉलर पर बंद हुआ है।
मुकेश अंबानी को पीछे छोड़ 12वें स्थान पर पहुंचे जुकरबर्ग
मेटा के शेयर में आई तेजी के बदौलत मार्क जुकरबर्ग ब्लूमबर्ग बिलियनेयर्स इंडेक्स में मुकेश अंबानी को पीछे छोड़ 12वें स्थान पर पहुंच गए हैं। इससे पहले जुकरबर्ग 13वें स्थान पर थे। रिलायंस इंडस्ट्रीज के चेयरमैन मुकेश अंबानी 82.4 बिलियन डॉलर (करीब 6.73 लाख करोड़ रुपए) की नेटवर्थ के साथ 13वें स्थान पर पहुंच गए हैं।
एक्टिव यूजर्स की संख्या में बढ़ोतरी से ज्यादा ऐड मिले
बुधवार को घोषित किए रिजल्ट में मेटा ने बताया था कि फेसबुक और इंस्टाग्राम पर एक्टिव यूजर्स की संख्या में बढ़ोतरी के कारण कंपनी को ज्यादा ऐड मिले। इससे मेटा का इस क्वार्टर में रेवेन्यू 28.6 बिलियन डॉलर हो गया। ये पिछले साल की तुलना में 3% ज्यादा है। मेटा ने ये भी बताया कि रील्स के कारण इंस्टाग्राम पर लोगों का टाइम स्पैंट 24% बढ़ गया है।
11.6 लाख करोड़ रुपए तक पहुंच गई थी जुकरबर्ग की नेटवर्थ
एक समय मार्क जुकरबर्ग की नेटवर्थ 142 बिलियन डॉलर यानी करीब 11.6 लाख करोड़ रुपए के करीब पहुंच गई थी। इसके बाद उन्होंने मेटावर्स की दुनिया में उतरने की घोषणा की। कंपनी का नाम फेसबुक से बदलकर मेटा प्लेटफॉर्म्स कर दिया। इस फैसले के बाद उनकी नेटवर्थ 71 बिलियन डॉलर (करीब 5.8 लाख करोड़ रुपए) तक गिर गई थी।